28 | Januarie | 2015 | Herriemerrie
Leer-Leer onder 'n boom
O die skande! Oopgevlek deur 'n joernalis wat saggies om 'n hoek sluip om die skuldiges op heterdaad te betrap. Sy sien haar kans en slaan toe. Daar is geen wegkomkans nie. Die onderwyseres is op heterdaad betrap. Nee, nee – sy het nie haar klas geleer om te paaldans nie. Sy het hulle nie toegelaat om in 'n seksorgie deel te neem nie. Nee, haar sonde is veel erger! Sy het klas gegee onder 'n boom! ('n Insetsel op die Afrikaanse Nuus op SABC 2 op 27 Januarie 2015).
Die manier waarop die berig aangebied is, het my sommer dwars in die krop gesteek. Wat staan 'n skool te doen as daar nie genoeg klaskamers is vir al die leerlinge nie? Dit is elke skool se plig om die beste te doen met die hulpbronne met hulle beskikking. As die hulpbronne nie daar is nie en daar is nie fondse nie, dan moet hulle maar sien kom klaar.
Weet julle wat ek gesien het toe die joernalis om die hoek gekruip het? 'n Klas vol kinders wat besig is om te leer. Daar is nie op 'n hopie gesit en geween oor die gebrek van infrakstruktuur nie. Nee, daar is 'n plan gemaak en die kinders het onderrig ontvang. Daar het nie chaos geheers (voordat die SABC hulle onderbreek het nie) en dit het vir my gelyk of die juffrou hulle aandag gevange gehou het. Sy het dus haar salaris verdien.
Om skool te gaan onder die bome is tog niks nuuts of selfs vreemd nie. 'n Onderwyser het my eendag vertel hoe sy nie haar eie klaskamer in die 80's gehad het nie. Sy moes met haar leerlinge 'n oop klas gaan soek het. Wanneer sy die dag nie 'n oop klas gekry het nie of te lui was om een te gaan soek, het sy haar klas onder die bome aangebied. En ja, ons praat van 'n blanke skool hier.
Ek het self ook al 'n paar keer klas onder 'n boom gehad. As daar byvoorbeeld 'n steurnis in die betrokke klas was of selfs sommer net omdat dit 'n lekker dag was. Ons sou nie eers gedink het om te kla nie.
Ek besef die verskil is dat die kinders op die nuus nie die opsie van 'n klaskamer het nie. Hulle moet elke dag in die wind en weer sit om iets in hulle koppe te kry. Ek het opgelet dat hulle op stoele gesit het (wat party van die maatjies in die klasse nie gehad het nie). Ons het sommer gewoonlik plat op die gras gesit.
Skool onder die bome en in skeepshouers is beslis nie ideaal nie, maar dit is beslis ook nie die ergste nie. Dit is wat die Boere destyds na die Vryheidsoorloë moes doen. Dit is wat vandag nog die enigste opsie in die party derde wêreld en oorlogsgeteisterde lande is. Die belangrikste is WAT geleer word en nie WAAR geleer word nie.
Ek dink die hoof en die personeel verdien 'n staande applous dat hulle dit laat werk. Die skool verdien beslis ordentlike klaskamers en die nodige meubels. Juis omdat hulle nie net hande in die lug gegooi het en "kannie" gepleit het nie.
Noudie dag was daar op Highveld 94.7 'n interessante vraag gevra. Deesdae is daar elke tweede dag 'n nuwe privaat skool. Hoekom is daar nooit nuwe staatsskole nie?